Τιμ Όουενς

Ο Τιμ Όουενς (Timothy S. "Ripper" Owens, 13 Σεπτεμβρίου 1967) είναι Αμερικανός τραγουδιστής της χέβι μέταλ μουσικής σκηνής, γνωστός ως πρώην μέλος των συγκροτημάτων Judas Priest και Iced Earth, ενώ δραστηριοποιείται με τους Rising Force του Yngwie Malmsteen.

 Ο Όουενς γεννήθηκε στις 13 Σεπτεμβρίου 1967 στο Άκρον του Οχάιο. Οι γονείς του στήριξαν την επιλογή του να ακολουθήσει καριέρα στη ροκ μουσική και στα 18α γενέθλια του η τούρτα είχε τη μορφή του εξώφυλλου από το άλμπουμ "Defenders of the Faith" των Judas Priest. Το 1985, έγινε μέλος των Damage Inc. μαζί με τους Νταν Τζόνσον και Στιβ Τρεντ, παίζοντας διασκευές σε κλασικά χέβι μέταλ τραγούδια. Την επόμενη χρονιά του έγινε πρόταση να συνεχίσει με τους Breaker, αλλά προτίμησε να παραμείνει στους Damage Inc.. Το 1988, άλλαξαν το όνομα τους σε Brainicide αλλά δύο χρόνια αργότερα, ο Όουενς αποχώρησε λόγω της αλλαγής στο ύφος του συγκροτήματος και εντάχθηκε στους U.S. Metal. Λίγο αργότερα, έγινε μέλος των Winter's Bain και ξεκίνησε να γράφει ένα concept άλμπουμ μαζί με τον κιθαρίστα Λου Σεντ Πολ. Το άλμπουμ "Heart of a Killer"ηχογραφήθηκε στη Γερμανία και κυκλοφόρησε μέσω της "Massacre Records", αλλά επειδή η εταιρεία προώθησε το άλμπουμ μόνο στην Ευρώπη, το συγκρότημα θέλοντας να γίνει γνωστό στην αντίπερα όχθη του Ατλαντικού περιόδευσε σαν British Steel, παίζοντας διασκευές σε τραγούδια των Judas Priest και ανοίγοντας τις εμφανίσεις των Winter's Bane, οι οποίοι ήταν το ίδιο συγκρότημα! Σε αυτό το διάστημα, πήρε το προσωνύμιο "Ripper" από το ομώνυμο κομμάτι των Judas Priest. Μετά από μερικούς μήνες, οι Winter's Bane σταμάτησαν να υπάρχουν και το συγκρότημα συνέχισε αποκλειστικά σαν British Steel, ενώ το 1995 ο Όουενς έγινε μέλος του grunge συγκροτήματος Seattle. Το 1996, μία βίντεο-κασέτα του Όουενς να παίζει με τους British Steel στο κλαμπ "Sherlock's" του Έρι της Πενσυλβάνια έφτασε στα χέρια του ντράμερ των Judas Priest, Σκοτ Τράβις, ο οποίος τον προσκάλεσε για οντισιόν με σκοπό να αντικαταστήσει τον Ρομπ Χάλφορντ. Εκείνη τη χρονιά ανακοινώθηκε η ένταξη του Όουενς στους Judas Priest, ηχογραφώντας μαζί τους τα στούντιο άλμπουμ "Jugulator" (1997) και "Demolition" (2001), όπως και τα ζωντανά "'98 Live Meltdown" (1998) και "Live in London" (2003). Το 1999, προτάθηκαν για βραβείο "Grammy" για το τραγούδι "Bullet Train", ενώ η ιστορία του Όουενς αποτέλεσε το βασικό σενάριο της ταινίας "Rock Star" του 2001 με πρωταγωνιστή τον Μαρκ Γουόλμπεργκ. Παρ' όλα αυτά, το συγκρότημα αποκήρυξε την ταινία λόγω των πολλών αποκλίσεων και της ακραίας παρουσίασης των γεγονότων για λόγους εντυπωσιασμού.Το 2003, ο Ρομπ Χάλφορντ επέστρεψε στους Judas Priest οδηγώντας τον Όουενς σε αποχώρηση. Ο τραγουδιστής συνέχισε με τους Iced Earth, συμμετέχοντας στο "The Glorious Burden" του 2004, ενώ το 2006 επανενώθηκε με τον Ντένις Χέιζ των Winter's Bane για να δημιουργήσουν το συγκρότημα Beyond Fear, κυκλοφορώντας το ομώνυμο άλμπουμ στις 8 Μαΐου 2006. Με τους Iced Earth, ο Όουενς συνέχισε μέχρι τα τέλη του 2007 ηχογραφώντας μαζί τους το άλμπουμ "Framing Armageddon: Something Wicked Part 1" και το ΕΡ "Overture of the Wicked".Στις αρχές της επόμενης χρονιάς ανακοινώθηκε ότι έγινε μέλος των Rising Force του Yngwie Malmsteen, αντικαθιστώντας τον Ντούγκι Γουάιτ. Μαζί τους έχει ηχογραφήσει τα "Perpetual Flame" και "Relentless". Το 2009, κυκλοφόρησε ο πρώτος του προσωπικός δίσκος με τίτλο "Play My Game", με τη συμμετοχή γνωστών μουσικών του είδους όπως ο Ρούντι Σάρζο, ο Γκρεγκ Γκόλντι, ο Κρις Κάφερι, ο Βίνι Άπις, ο Ντέιβ Έλεφσον, ο Τζεφ Λούμις, κ.α..Το 2009, δημιούργησε το πρότζεκτ Charred Walls of the Damned μαζί με το ντράμερ Ρίτσαρντ Κρίστι, τον κιθαρίστα Τζον Σούκοφ και τον μπασίστα Στιβ ντι Τζόρτζιο, κυκλοφορώντας το ομώνυμο άλμπουμ τους στις αρχές της επόμενης χρονιάς. Επίσης, συμμετέχει στα συγκροτήματα HAIL! και Dio Disciples, με πρώην μέλη των Dio. The Ripper Owens History - Jugulator.net Βιογραφικό στην επίσημη ιστοσελίδα Δισκογραφία στην επίσημη ιστοσελίδα Tim "Ripper" Owens - Encyclopaedia Metallum: The Metal Archives Επίσημη ιστοσελίδα του Τιμ Όουενς